钦定古今图书集成/理学汇编/学行典/第117卷 > 唐荆川集 > 《行己箴》唐·李翱
## 钦定古今图书集成/理学汇编/学行典/第117卷 > 唐荆川集 > 《行己箴》唐·李翱

人之爱我，我度于义。义则为朋，否则为利。人之恶我，
我思其由。过宁不改，否又何仇。仇实生怨，利实害德。
我如不思，乃陷于忒。内省不足，愧形于颜。中心无他，
曷畏多言。唯咎在躬，若市于戮。慢谑自他，匪汝之辱。
昔者君子，惟礼是持。自小及大，曷莫从斯。苟远于此，
其何不为。事之在人，昧者亦知。迁焉及己，则莫之思。
造次不戒，祸焉可期。书之在侧，以作我师。